คลังยันไม่ต้องตั้งกองทุนพยุงหุ้น
ปลัดคลังมั่นใจตลาดหุ้นร่วงแรงเป็นภาวะชั่วคราว ไม่จำเป็นตั้งกองทุนพยุงหุ้น
29 ต.ค. 2565

ปลัดคลังมั่นใจตลาดหุ้นร่วงแรงเป็นภาวะชั่วคราว ไม่จำเป็นตั้งกองทุนพยุงหุ้น
นายอารีพงศ์ ภู่ชอุ่ม ปลัดกระทรวงการคลัง กล่าวว่า การที่ดัชนีตลาดหลักทรัพย์ไทยที่ยังปรับลดลงอย่างต่อเนื่อง เป็นเพราะนักลงทุนตื่นตระหนกต่อกรณีที่ธนาคารกลางสหรัฐ(เฟด)จะชะลอมาตรการกระตุ้นเศรษฐกิจ QE เท่านั้น เชื่อว่านักลงทุนจะกลับเข้ามาลงทุนในตลาดหุ้นไทยเช่นเดิมในช่วงหลังจากนี้  
"เรื่องนี้มองว่าเป็นเพียงแค่สถานการณ์ระยะสั้น เพราะพื้นฐานเศรษฐกิจไทยยังดีเมื่อเทียบกับประเทศอื่นทั่วโลก" นายการีพงศ์ กล่าว 
นอกจากนี้ ยังยืนยันว่าสถานการณ์ขณะนี้ยังไม่จำเป็นต้องนำกองทุนพยุงหุ้นเข้ามาใช้ เพราะมองว่า กองทุนพยุงหุ้นไม่ได้สร้างผลดีต่อการลงทุนในตลาดหุ้นไทย
"ผมคิดว่ากองทุนพยุงหุ้นไม่มีประเด็นที่จะตั้ง ที่ผ่านมาไม่ได้ช่วยอะไรมากมาย" ปลัดกระทรวงการคลัง กล่าว
สำหรับเงินที่ไหลออกในขณะนี้จะมีผลกระทบให้เงินบาทอ่อนค่าลงหรือไม่นั้น ปลัดกระทรวงคลัง กล่าวว่า ค่าเงินที่อ่อนค่าลงน่าจะทำให้การส่งออกดีขึ้น โดยหากค่าเงินยังอ่อนอยู่ในระดับนี้ไปจนถึงสิ้นปีจะส่งผลให้การส่งออกจะเติบโตได้ในไตรมาส 3/56 และไตรมาส 4/56 แต่จะเป็นไปตามเป้าหมายที่ 8-9% หรือไม่ ต้องขึ้นอยู่แนวทางดูการส่งออกของกระทรวงพาณิชย์
บรรยากาศการลงทุนในตลาดหุ้นไทยเช้าวันนี้ (21 มิ.ย.) ดัชนีดิ่งลงแรงทันทีที่เปิดตลาด จากนั้นก็อ่อนตัวในแดนลบอย่างหนักต่อเนื่องจากวาน ซึ่งเคลื่อนไหวตามตลาดหุ้นต่างประเทศที่ลดลงกันถ้วนหน้า หลังนักลงทุนวิตกวังกลกรณีที่ธนาคารกลางสหรัฐ (เฟด) ระบุว่าจะมีการชะลอมาตรการกระตุ้นเศรษฐกิจ (คิวอี)ในช่วงปลายปี หากเศรษฐกิจสหรัฐฟื้นตัว และจะยกเลิกคิวอีในกลางปี 57 ทำให้นักลงทุนต่างชาติตื่นตระหนกและเทขายหุ้นออกมาอย่างหนัก กดดันให้หุ้นไทยหลุดต่ำกว่าระดับ 1,400 จุด จนมาปิดตลาดภาคเช้าที่ 1,389.04 จุด ลดลง 13.15 จุด หรือ 0.94% ด้วยมูลค่าการซื้อขาย 39,671.36 ล้านบาท
ขณะที่นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ปัจจุบันภาวะตลาดหุ้นไทยยังคงผันผวน เนื่องจากเงินทุนจากต่างชาติยังไหลเข้าออกอย่างไร้เสถียรภาพ โดยในช่วงที่ผ่านมาจำนวนเงินทุนจากต่างชาติมีการขายออกไปแล้วกว่า 6 หมื่นล้านบาท หลังจากสหรัฐมีแนวโน้มชะลอมาตรการ QE ซึ่งเป็นปัจจัยสำคัญที่ทำให้เงินทุนไหลกลับเข้าลงทุนในประเทศสหรัฐฯ
อย่างไรก็ตาม เชื่อว่าจะเป็นผลกระทบในระยะสั้นเท่านั้น โดยมองว่าในระยะยาวหากเศรษฐกิจสหรัฐฯมีการฟื้นตัวก็จะส่งผลดีต่อเศรษฐกิจโดยรวมทั่วโลก
 "ตลท. ยังไม่มีมาตรการใดๆสำหรับช่วงภาวะตลาดหุ้นผันผวนในช่วงนี้ เนื่องจากเป็นการปรับตัวลดลงตามภูมิภาค"ผู้จัดการตลาดหลักทรัพย์ กล่าว
ทั้งนี้ แนะนำนักลงทุนลงทุนด้วยความระมัดระวังและติดตามข่าวสารอย่างใกล้ชิด ระบุช่วงนี้ถือเป็นโอกาสที่ดีสำหรับนักลงทุนระยะยาว โดยให้มองหาหุ้นพื้นฐานที่ดีที่ราคาปรับตัวลดลงในช่วงนี้ โดยมองว่าปัจจัยพื้นฐานต่างๆของบริษัทจดทะเบียนไทยยังอยู่ในระดับที่น่าลงทุน ความสามารถในการทำกำไรของบริษัทจดทะเบียนก็ยังเติบโตสูง โดยมองว่าจะเติบโตอย่างต่อเนื่องในช่วง 2-3 ปีข้างหน้า